**D ô v o d o v á s p r á v a**

**A. Všeobecná časť**

Návrh zákona, ktorým samení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Miroslav Ivan, Jana Kiššová, Aloz Baránik a Jozef Rajtár.

Máme za to, že prvý zápis držiteľa motorového vozidla je administratívny úkon rovnaký pre všetky druhy áut bez ohľadu na výkon motora a niet dôvodu diferencovať výšku správnych poplatkov do pásiem v závislosti od výkonu motora.

Rovnaké výšky správnych poplatkov platia v súčasnosti pri prvom zápise na nielen nové motorové vozidlá, zakúpené v obchodnej sieti SR, ale aj na ojazdené motorové vozidlá, dovezené do SR zo zahraničia. A to aj zo štátov EU, čo je v rozpore so Zmluvou o fungovaní EU. Konkrétne s článkom 110  "Žiaden členský štát nezdaní výrobky z iných členských štátov nijakou **priamou alebo nepriamou vnútroštátnou daňou**prevyšujúcou daneukladané priamo či nepriamo na podobné domáce výrobky." V tejto záležitosti je už známa odpoveď EK na otázku poslanca EP, Richarda Sulíka, ktorá potvrdzuje, že v takomto prípade je nutné zohľadniť pri stanovení registračnej dane amortizáciu motorového vozidla. Pričom registračný poplatok je v kontexte spôsobu jeho nastavenia výšky chápaný európskou komisiou ako registračná daň.

Podľa vyjadrenia zástupcu EK v uvedenej odpovedi, bolo už začaté konanie voči Slovenskej republike.

V prípade, že by ostali pravidlá výberu registračných poplatkov za motorové vozidlá pri prvom zápise bez zmeny, hrozia Slovenskej republike škody z titulu oprávnenia tých, ktorí už za ojazdené dovezené vozidlá takto stanovený poplatok zaplatili a tiež tých, ktorí v budúcnosti ešte za dovezené použité vozidlá zaplatia.

Návrh, ktorý predkladáme má racionalny základ postavený na stanovení poplatku výhradne na princípe administratívnych nákladov spojených s úkonom registrácie vozidla. Bez ohľadu na výkon motora vozidla, alebo iných technických údajov.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona bude mať negatívny vplyv na verejné financie. Návrh zákona nebude mať vplyv na životné prostredie, podnikateľské prostredie, sociálne vplyvy ani vplyvy na informatizáciu spoločnosti.

**B. Osobitná časť**

**K čl. I**

**K bodom 1 a 2**

Navrhuje sa zrušenie pásiem pre spoplatňovanie prvého zápisu držiteľa motorového vozidla. Doterajšia úprava diferencovala správne poplatky v závislosti od výkonu motora. Máme za to, že prvý zápis držiteľa motorového vozidla je administratívny úkon rovnaký pre všetky druhy áut bez ohľadu na výkon motora a niet dôvodu na takto odstupňované spoplatňovanie.

**K čl. II**

Účinnosť predloženého návrhu zákona sa navrhuje na 1. január 2017.